Innbyggere har forlatt hus og hjem for å gi plass til ny vei og jernbane. Nå risikerer prosjektet å bli lagt i skuffen.
Her lå det en campingplass og familiegård. I 2019 måtte eierne flytte.  I dette området har mennesker forlatt 33 hus, hytter og gårdsbruk for å gi plass til den nye veien. Det er brukt 2,3 milliarder kroner. Men det er fremdeles ingen ny motorvei i sikte. Den stopper nemlig her.  E16 fra Sandvika til Hønefoss ender opp i «ingenmannsland». SUNDVOLLEN (Aftenposten): Veien skulle fjerne hyttekøen på E16. Togturen Oslo-Bergen skulle bli én time kortere. Nå kan prosjektet bli lagt i skuffen. Det er 32 år siden. Et enstemmig storting vedtok å lage ny motorvei og bygge Ringeriksbanen: Strekningen mellom Hønefoss og Sandvika skal bygges som en forlengelse av Bergensbanen. Det skal kutte reisetiden mellom Oslo og Bergen med én time. Den skal gå i felles trasé med E16 mellom Sundvollen og Hønefoss.  Problemet er bare: Veistrekningen mellom Skaret og Hønefoss er fortsatt ikke bygget. Og hva med Ringeriksbanen? Hyttevei og raskere transport Tanken er at kommunene her skal knyttes nærmere hovedstaden. Og den ulykkestruede hytteveien mellom Skaret og Hønefoss skal rustes opp. Gigantprosjektets pris er satt til 50 milliarder kroner. Staten har så langt brukt 2,3 milliarder på planlegging. Og på veien har folk mistet hus og hjem. Strekningene går her: 33 hus og hytter solgt Allerede i 2017 begynte Bane Nor og Statens vegvesen å kjøpe opp eiendommer. Nye Veier tok over prosjektet i 2021.  Så langt er det kjøpt opp 33 boliger, hytter og gårdsbruk – og en campingplass – for å gi plass til utbyggingen. Prosjektet er kalt Ringeriksporteføljen. Det er fortsatt en liste med 30 bygg som må kjøpes opp om prosjektet skal gjennomføres. Til sammen berører dette mange mennesker som har forlatt hus og hjem. På eiendommen på bildet skulle det etter planen komme en bro: Men syv år etter at oppkjøpene begynte, er det fortsatt usikkert når prosjektet skal settes i gang. Har kommunene brukt milliarder forgjeves? I 2015 fikk Hole og Ringerike kommune et brev fra Samferdselsdepartementet.  Planleggingen var i gang. Derfor var det viktig at kommunene gjorde investeringer. De måtte legge til rette for veksten utbyggingen ville skape. Siden da har Ringerike kommune investert fire milliarder kroner. De har blant annet bygd nye skoler, barnehage, vannverk og renseanlegg.  – Ringeriksporteføljen skulle utvide bo- og arbeidsmarkedet i kommunen. Nå er infrastrukturen svært overdimensjonert. Det er det skattebetalerne som må bøte for, sier Runar Johansen. Han er Ringeriks-ordfører.  Kan han få nye svar før påske?  Da skal regjeringen legge frem en ny Nasjonal transportplan (NTP) som går over 12 år. Redd prosjektet blir lagt i skuffen Syver Leivestad er ordfører i Hole kommune. Han mener prosjektet må komme med i første del av planen. Hvis ikke vil milliardprosjektet bli lagt i skuffen og skjøvet langt frem i tid.  Det er allerede brukt nærmere 10 milliarder kroner på å bygge E16 fra Sandvika til Skaret.  Resten av veistrekningen til Hønefoss er ferdig prosjektert.  Det er altså kun pengene som mangler for å unngå at den nye veien ender opp i «ingenmannsland».  Men dette kan vel samferdselsministeren svare på? Kan ikke prioritere alle de store prosjektene  Jon-Ivar Nygård (Ap) vil ikke si hvilke prosjekter som blir prioritert – eller ikke.  Men den nye transportplanen vil handle mye om vedlikehold og fornyelse av eksisterende jernbane.  Dette betyr at det blir mindre penger til nye prosjekter. Nygård ser at det kan ta lengre tid å få effekt på kommunenes investeringer. Men han legger til at Ringeriks-porteføljen kun har vært i en planprosess.  – Velger man å ta med alle de største prosjektene, blir det ikke penger nok til drift og vedlikehold rundt omkring i hele landet. Det gjelder Ringeriksporteføljen og andre gigaprosjekter som ligger i NTP-en, sier han. Prioriteringene er altså knallharde.  Svaret kommer før påske. Imens lurer mennesker fra over 60 berørte hus, hytter og gårdsbruk på hva som skjer.
Staten har brukt 2,3 milliarder kroner på å planlegge E16 fra Sandvika til Hønefoss og Ringeriksbanen, men ingen ny motorvei er i sikte. Staten har bedt folk forlate 33 eiendommer for dette prosjektet. Og fortsatt trenger man å kjøpe opp 30 flere bygninger. Ringerike og Hole kommuner har brukt milliarder i investeringer for prosjektet. Men det er usikkert når det vil starte. Samferdselsministeren har indikert at mer penger vil gå til vedlikehold og fornyelse av eksisterende jernbane, som kan utsette nye prosjekter som dette.